Vo videu sa dozviete:
- Ktorý kožný nádor je najzhubnejší?
- Aké dva základné typy nemelanómovej rakoviny kože poznáme?
- Čo je rizikovým faktorom melanómu a čo rizikom vzniku bazaliómu a spinaliómu?
- Čo je výhodou kožných nádorov?
- Ako je možné, že niektorí pacienti prichádzajú s rozsiahlymi karcinómami kože v pokročilom štádiu?
Slovenská dermatovenerologická spoločnosť prináša osvetovo-preventívny projekt SunSafe pracovisko určený na prevenciu kožných nádorov najmä u rizikovej skupiny zamestnancov pracujúcich v exteriéri, ktorí sú pri výkone zamestnania dlhodobo vystavení UV žiareniu. "Cieľom projektu je zvyšovať povedomie o nebezpečenstve kožných nádorov a možnostiach ich prevencie, ale aj vytvorenie podmienok pre zlepšenie možností skorej diagnostiky, prevencie a liečby kožných nádorov," hovorí doc. MUDr. Dušan Buchvald, PhD., prezident Slovenskej dermatovenerologickej spoločnosti, odborného garanta projektu.
Partnerom pilotnej časti projektu je okrem Cechu strechárov Slovenska aj Cech vinohradníkov a vinárov Slovenska.
Slovenská dermatovenerologická spoločnosť vyzýva všetkých zamestnávateľov, ktorých zamestnanci sú počas pracovnej doby vystavení slnečnému žiareniu, predovšetkým v stavebníctve, poľnohospodárstve, cestovnom ruchu a službách, ale aj ďalších, aby sa zapojili do projektu prostredníctvom prihlasovacieho formulára na stránke projektu www.sunsafe.sk. Zapojením svojho pracoviska do projektu získa zamestnávateľ edukačné materiály, pokyny na zlepšenie ochrany zamestnancov pri práci na slnku a možnosť získať bezplatný skríning kože pre svojich zamestnancov. "Skríning bude vykonávať pojazdná klinika s dermatovenerológom, ktorá príde v stanovenom termíne na prihlásené pracovisko v danom meste," dodáva Mgr. Silvia Schmidtmayerová, psychologička a spoluzakladateľka občianskeho združenia Pomoc pre pacientov s rakovinou kože.
Pojazdná klinika s dermatovenerológom sa na skríning rakoviny kože vydá do terénu za prihlásenými zamestnávateľmi koncom tohto leta. Vyšetrenia kože sa budú konať priamo na pracoviskách.